Къуэпсыр зэкIуэлIэжыр сыт?
Лъэпкъхэр зэкъуэзыгъэувэ, дэтхэнэми и купсэр зыхъумэ, и фIыпIэр зылъагъу КъБР-м ЩэнхабзэмкIэ и фондым и илъэс бжыгъэ дахэр иджыблагъэ игъэлъэпIащ. Илъэс 25-р цIыху гъащIэкIэ мащIэми, IуэхущIапIэхэм я дежкIэ цIыкIукъым. А пIалъэм къриубыдэу фондым гъэлъэгъуэныгъэу, зэIущIэу, махуэшхуэу зэхишар бжыгъэншэщ, ауэ псом нэхърэ нэхъыщхьэращи, абы ди республикэм ис лъэпкъ зэмылIэужьыгъуэхэр зэрегъэцIыху, зэрегъащIэ, зэрегъэлъытэ. Ар республикэм лъэпкъыу исым я къуэпсыр зэкIуэлIэж жыгышхуэу уи нэгу къыщIэбгъэувэ хъунущ.
ЗэIущIэр къыщызэIуихым, фондым и унафэщI Вэрокъуэ Владимир жиIащ республикэм и щэнхабзэм зрагъэужьыныр, хъумэныр я плъапIэу а гъуэгуанэ кIыхьыр къызэракIуар, икIи къыхигъэщащ ирагъэфIэкIуэн хуейуэ я лэжьыгъэм иджыри куэд хэлъу къызэрилъытэр.
— Лъэпкъым, республикэм я къару нэхъ инхэм, лъэщхэм ящыщщ щэнхабзэмкIэ центрыр, ар республикэр зэкъуэзыгъэувэщ. Гъэ дызытехьэр щэнхабзэм и илъэсу ягъэуващи, а унэтIыныгъэм хуэфащэ гулъытэ хуащIыну дыщогугъ, — жиIащ Вэрокъуэм.
АдэкIэ зэIущIэм къыщеджащ Урысейм ЩэнхабзэмкIэ и фондым и Iэтащхьэ Михалков Никитэ къигъэхьа хъуэхъум.
КъБР-м щэнхабзэмкIэ и министрым и къалэнхэр зыгъэзащIэм и къуэдзэ Карчаевэ Аминат жиIащ мы IуэхущIапIэм лъэпкъхэм я дежкIэ мыхьэнэшхуэ зэриIэр. Фондым и лэжьыгъэр ефIакIуэу илъэс куэдкIэ лэжьэну ехъуэхъуащ ар Вэрокъуэми абы къыдэIэпыкъухэми.
КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин, псалъэ гуапэу пшыхьым щагъэIуам къыпищэу, фондым и лэжьакIуэхэмрэ и унафэщIымрэ ехъуэхъури, къыхигъэщащ абы и унэ цIыкIур гуапагъэмрэ зэныбжьэгъугъэм-рэ я жьэгуу къызэрилъытэр.
Къэбэрдей Адыгэ Хасэм и тхьэмадэ ХьэфIыцэ Мухьэмэд псалъэ щратым жиIащ Вэрокъуэ Владимир и фIыщIэшхуэ зэрыхэлъыр фондым зэрызиужьам. ЕхъулIэныгъэр яIэу, я зэфIэкIым хэхъуэу иджыри илъэс куэдкIэ лэжьэну ар бысымхэм ехъуэхъуащ.
КъБР-м и Парламентым ЩIалэгъуалэ IуэхухэмкIэ, жылагъуэ зэгухьэныгъэхэмрэ хъыбарегъащIэ IуэхущIапIэхэмкIэ и комитетым и унафэщI Хьэщхъуэжь Татьянэ фондым и лэжьакIуэхэм здехъуэхъум, и псалъэм къыхигъэщащ IуэхущIапIэм и лэжьакIуэ дэтхэнэми и къалэныр ныкъусаныгъэншэу зэригъэзащIэр.
КъБР-м и Къэрал саугъэтым и лауреат, УФ-м и цIыхубэ артисткэ Гъэсашэ Наталье утыкум къыщрагъэблагъэм жиIащ илъэс куэд щIауэ фондым и лэжьыгъэм зэрыхэтыр, абы къыщаIэт Iуэхухэр ди республикэм ис лъэпкъхэр зэкъуэгъэувэным зэрыхуэунэтIар, а лэжьыгъэр зэрефIэкIуар Вэрокъуэ Владимир куэдкIэ и фIыгъэу зэрыщытыр. Гъэсашэм бысымхэм фIыщIэ яхуищIри, ди ныбжьыщIэхэм гулъытэ нэхъыбэ егъэгъуэтыпхъэу къызэрилъытэри дыщIигъужащ.
— Щэнхабзэм хуащIа хэлъхьэныгъэр къалъытэри, фондым и унафэщIым и къуэдзэ Хъымбэзэр Агнессэрэ тырку — месхетхэм я центр «Ватан»-м и Iэтащхьэ Ампашулин Бекташрэ «КъБР-м ЩэнхабзэмкIэ щIыхь зиIэ и лэжьакIуэ» цIэ лъапIэр фIащащ.
Я лэжьыгъэкIэ къыхэжаныкIахэм иратащ КъБР-м и Жылагъуэ палатэм къыбгъэдэкI щIыхь, фIыщIэ тхылъхэр, республикэм ЩэнхабзэмкIэ и министерствэм, ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм, Парламентым я щIыхь тхылъхэр.
УэрэджыIакIуэ, къэфакIуэ ныбжьыщIэхэм пшыхьыр ягъэдэхащ.
ИНЭРОКЪУЭ Данэ.
